# **Rammesætning for den frivillige besøgsven og borgeren**

For at skabe de bedst mulige rammer for det forløb, som borgeren og besøgsvennen skal i gang med, og for at sikre, at det kommer til at forløbe bedst muligt, er der samlet nogle punkter, som de sammen kan være opmærksomme på. Dette dokument kan besøgsvens-koordinatoren udlevere til besøgsvennen efter matchmødet med borgeren. Det giver god mening, at den frivillige besøgsven og borgeren går dokumentet igennem, så de begge kender til rammesætningen for deres relation.

## **Til Besøgsvennen**

***Tiden sammen med din borger:***
Du finder sammen med din borger ud af, hvad I gerne vil bruge tiden på. Det kan variere fra gang til gang, alt efter hvad I har lyst til. Det kunne fx være:

* Lave noget aktivt ude i naturen sammen
* Være kreative sammen
* Drikke te eller kaffe hjemme hos en af jer
* Se film – enten derhjemme eller i biografen
* Gå ture
* Gå på cafe
* Tage på museum eller opleve noget andet kulturelt

Det er en fordel allerede fra start at aftale mødetidspunkter og ca. længden af besøget. Det kan enten være en fast aftale, eller aftaler I laver fra gang til gang afhængigt af, hvad der passer jer begge bedst.

Hvis en af jer bliver forhindret i at mødes til jeres aftale, er det MEGET vigtigt at give den anden besked (telefon/sms) med det samme og lave en ny aftale. Stabilitet i forhold til aftaler er centralt for begge parter.

***Alternative besøg***Som frivillig besøgsven har du også mulighed for at besøge borgeren på bosteder eller institutioner. I kan også gå sammen flere frivillige besøgsvenner og besøge flere beboere ad gangen. Det indebærer naturligvis et samarbejde mellem den lokale SIND afdeling og bostedet. Tag en snak med din besøgsvens-koordinator og hør, hvad mulighederne er.

***Borgere med børn under 18 år***Hvis du som frivillig besøgsven kommer hjem til en borger, der har hjemmeboende børn under 18 år, skal du godkende, at der må indhentes en børneattest på dig. Du eller besøgsvens-koordinatoren skal kontakte SIND sekretariatet, og de vil hjælpe dig med at indhente den. SIND sekretariatet skal have følgende oplysninger på dig, for at børneattesten kan indhentes: Fulde navn, cpr-nummer, årsagen til hvorfor børneattesten skal indhentes. Når børneattesten er indsendt til politiet, vil der gå op til 14 dage før du får svar i e-boks. Du skal godkende svaret, og derefter får SIND sekretariatet besked. Hvis børneattesten er ren, kan du komme i borgerens hjem.

***Du skal have en forståelse for mennesker, der lever med psykisk sårbarhed***
Som frivillig besøgsven for en person med psykisk sårbarhed, er det vigtigt, at du er god til at møde mennesker med nærvær og en oprigtig interesse i at lære et andet menneske at kende. Det kan være en fordel, at man har fælles interesser, men det er dog ikke en nødvendighed, og ellers er det en vigtig kompetence at være nysgerrig på borgerens hverdag. Du må også gerne selv have haft psykiske vanskeligheder tæt inde på livet eller være pårørende til en, der har, men det er slet ikke noget krav. Dog skal du være et sted i din recovery, hvor du har overskud og lyst til at støtte et andet menneske. Derudover vil besøgsvens-koordinatoren klæde dig på til opgaven og støtte dig undervejs. Du er altså ikke alene.

***Du skal være stabil og ansvarlig***Når du forpligter dig til at være frivillig besøgsven, forventer vi, at du er stabil og ansvarlig, hvilket først og fremmest betyder, at vi regner med, at du overholder de aftaler, som du indgår med den person, du skal være besøgsven for. Derudover forpligter du dig også til at have kontakt og samarbejde med besøgsvens-koordinatoren efter behov.

***Du skal være god til at skabe relationer***Som besøgsven er det vigtigt, at du er god til at skabe relationer, hvilket indebærer at være tillidsvækkende og nærværende. Derudover er det også vigtigt, at du er oprigtigt interesseret i at lære den anden person at kende og indgå i en ligeværdig relation.

***I har begge tavshedspligt***
Både besøgsven og borger har tavshedspligt om, hvad I kommer til at vide om hinandens liv, og om hvad I snakker om, når I er sammen. Denne tavshedspligt fortsætter også, efter at I har afsluttet jeres forløb med hinanden i SINDs besøgsvens-tilbud.

***Du må ikke modtage gaver eller håndtere borgerens penge***
Du må ikke modtage arv, støtte, større gaver eller lignende fra borgeren. Derudover må du heller ikke håndtere borgerens penge, netbank, NemID eller have nøgler til borgerens hjem. I må heller ikke låne penge til hinanden.

***Du må ikke påtage dig ansattes arbejde***Din opgave som besøgsven er at skabe hyggelige stunder sammen med borgeren, og du skal derfor ikke hjælpe med medicin, udføre professionel pleje, behandling eller terapi.

***Grænser***
Det er vigtigt, at både du og din borger ved, at I kan og skal sige fra i forhold til, hvor tæt I ønsker, at den anden skal komme ind på livet af jer.

***Sparring og støtte fra besøgsvens-koordinatoren***For at sikre at du som besøgsven føler dig tryg i rollen, vil din besøgsvens-koordinator sparre og støtte dig i rollen efter behov. Du kan også henvende dig til besøgsvens-koordinatoren, hvis du ønsker supervision. Herefter vil besøgsvens-koordinatoren kontakte bestyrelsen og se, om det allerede er planlagt, eller om det er muligt i forhold til lokalafdelingens midler. Supervisionen vil, i det tilfælde det er muligt, blive modtaget

sammen med de andre frivillige besøgsvenner, hvor du kan få sparring på eventuelle problemstillinger, som du møder i dit virke som besøgsven.

***Du skal ikke have udgifter, når du er frivillig besøgsven***
Du kan få dine transportudgifter refunderet i forbindelse med dine besøg. Du skal udfylde SINDs rejseafregningsdokument, som ligger inde på SINDs hjemmeside under ”Rejseafregning”. Derefter skal du sende dette rejseafregningsdokument til besøgsvens-koordinatoren eller bestyrelsen, alt efter hvad du har fået besked på fra besøgsvens-koordinatoren.

Det er også muligt at få refunderet udgifter, hvis I fx spiser en frokost, drikker en kaffe, tager i biografen, eller laver andre fælles aktiviteter, hvis det er godkendt at lokalbestyrelsen, at der er penge til dette. Det er meget forskelligt, om lokalafdelingerne søger ekstra midler til besøgsvens-aktiviteter. Derfor er der forskel på, hvor mange penge det er muligt at gøre brug af i besøgsvens-tilbuddet.

Hvis det er godkendt, at du kan få refunderet udgifter til aktiviteter med din borger, skal du sende et billede af kvitteringen på en mail, oplyse om dit reg. nr. og konto nr., sende det til besøgsvens-koordinatoren, og så sørger koordinatoren eller bestyrelsen for, at du får pengene refunderet.

***Kontaktoplysninger***
Den frivillige besøgsven og borgeren skal huske at udveksle navne, telefonnummer og adresse, så den frivillige besøgsven kan finde vej, hvis de skal mødes hos borgeren.

|  |
| --- |
|  |

***Opsigelse***
Forløbet har ikke en ”udløbsdato” medmindre I aftaler det, men hvis én af jer ønsker at stoppe forløbet, kan det til enhver tid aftales, at I stopper. Det er blot vigtigt, at besøgsvens-koordinatoren får besked. Afslutningen af forløbet sker som udgangspunkt i en fælles samtale mellem jer og besøgsvens-koordinatoren, hvor alle tre mødes og får sagt ordentligt farvel.